Document ID: /fineweb-2-swissfilter-quality_10-filterrobots/filtered/05604.jsonl.gz/94

Ciljevi lekcije
Sadržaj lekcije
Haris-ef.: Esselamu ‘alejkum ve rahmetullahi ve berekatuhu dragi učenici,
Četvrti islamski šart je zekat, odnosno izdvajanje određenog dijela imovine od strane imuće osobe.
Zekat je farz i naređen je u Kur’anu, a detaljno objašnjen u hadisima Allahovog poslanika, a.s.
"I namaz obavljajte i zekat dajite..." (Sura El-Bekare, 110)
"Osigurajte svoju imovinu izdvajanjem zekata." (Ebu Davud)
Iz koje imovine se izdvaja zekat?
Imovina se izdvaja iz sljedeće vrste imovine:
- novac koji se štedi
- zlato i srebro
- krupna (krave) i sitna (koze i ovce) stoka
- poljoprivredni proizvodi
- trgovačka roba
Ako od ove imovine imamo određenu količninu, moramo iz nje izdvojiti zekat.
Ko je obavezan izdvajati zekat?
Punoljetni i mentalno zdravi muslimani i muslimanka koji posjeduju određenu imovinu u određenoj količini (nisab) ili više od toga, dužni su iz te imovine izdvojiti zekat.
Mustafa: Efendija, možete li nam navesti primjer. Meni to nije jasno.
Haris-ef.: Naravno, Mustafa. Veoma je važno pitati ako nešto ne razumijete.
Vaše nane i vaše majke možda imaju dosta zlatnog nakita, a nekada bogati ljudi kupuju zlatni novac ili zlatne poluge čuvajući svoje bogatstvo u zlatu.
E, da bi se na zlato morao dati zekat mora ga neko imati minimalno 91,6 grama. Srebro je manje vrijedno i njega mora imati minimalno 640 grama da bi se na njega zekat morao dati.
Ismet: Pa ako neko ima zlatnu polugu, kako da “otkine” malo tog zlata i da da zekat?
Haris-ef.: Naravno da neće to uraditi nego će ovako postupiti.
Islamska zajednica redovito objavljuje visinu nisaba za novac, a do njega se dolazi tako što se prati cijena zlata na svjetskom tržištu i onda se izračuna koliko košta 91,6 gram zlata i dođe se do iznosa nisaba. Kada se to izračuna onda se za zekat izdvaja 1/40 tj. četerseseti dio ili 2,5 %.
Vi ćete, ako Bog da, kada porastete moži mnogo više saznati o zekatu kada se to bude vas ticalo, a za sada je dovoljno da vo zapamtimo.
Znači, ono što imamo od imetka nam je omogućio Allah, dž.š. On nam je dao mogućnost i sposobnost da zaradimo i na kraju sve pripada Njemu.
Izdvajanje zekata iz našeg imetka je naša zahvalnost Allahu Uzvišenome i dokaz naše pokornosti i poslušnosti.
Mustafa: Efendija, možete li nam kazati ima li razlika izdvojiti ili dati zekat. Šta je ispravno?
Haris-ef.: I ovo je dobro zapažanje, mada se misli uvijek na sito kada kažemo izdvojiti ili dati. Aferim! Gledaj, Mustafa, hajdemo to ovako predstaviti. Npr. ti imaš 40 jabuka i onda ti kažemo da “moraš izdvojiti jednu jabuku” ili da kažemo “moraš dati jednu jabuku”.
Ovo izdvojiti nekako više govori da ta jedna jabuka nije tvoja iako se nalazi među tvojim jabukama.
A ako kažemo dati, onda to nekako izgleda da je svih 40 jabuka tvojih i moraš dati jednu.
Maloprije smo kazali da sve pripada Allahu. On zna najbolje zašto su neki ljudi siromašni, a neki bogati; zašto neki mogu zaraditi više, a neko manje;
Allah dragi je mogao odmah da da malo manje bogatima, a da onim ljudima kojima pripada zekat da malo više. Zar ne? Ali kako bi onda znali ko će biti poslušan i ko će izdvojiti iz onoga što mu je Allah dao i ono što nije njegovo.
Zekat nije naš. On se nalazi u našem imetku i naša je obaveza da ga izdvojimo onako kako je propisano.
Islamska zajednica i zekat
Islamska zajednica organizirano prikuplja zekat i sredstva od zekata idu u Bejtul-mal.
Sredstva se raspoređuju u skladu sa kur’anskim ajetom koji je definirao kome pripada zekat. Za ispravnost raspoređivanja prikupljenih sredstava emanet je preuzeo reisul-ulema Islamske zajednice.
Na web-stranici www.zekat.ba ima više informacija o zekatu.
Na istoj stranici se nalazi i zekat kalkulator gdje je moguće veoma jednostavno izračunati na koju imovinu i koliko je potrebno dati zekat.
Vježbe
Zadaci
Imovina na koju se daje zekat
Nisam za tekući mjesec
Pronađi na zvaničnoj stranici IZ inforamciju o visini nisaba za tekući mjesec i izračunaj koliko zekata treba dati osoba koja ima 14.000 CHF i 320 grama zlata u nakitu.